Zuma-aanhanger dagvaar polisie vir R5 m. | Netwerk24
Zuma-aanhanger dagvaar polisie vir R5 m.
'n Aanhanger van oudpres. Jacob Zuma wat in hegtenis geneem is, dagvaar die polisie oor sy "onwettige inhegtenisneming en aanhouding".
Sizwe Nyambi, 'n lid van die ANC, is Sondag by Parkstasie, in Johannesburg, in hegtenis geneem. Hy het Zuma-T-hemde by hom gehad en was op pad na KwaZulu-Natal om Zuma tydens sy hofverskyning in Pietermaritzburg te ondersteun. Op die T-hemde staan in Zoeloe "Wenzeni uZuma", wat beteken "Wat het Zuma gedoen?"
Nyambi beweer dat hy deur polisielede van die Johannesburgse sentrale polisiekantoor in hegtenis geneem en van aanhitsing tot openbare geweld aangekla is. Hy is na bewering twee dae lank aangehou en daarna blykbaar vrygelaat sonder om in die hof te verskyn.
Nyambi voer aan die polisielede het hul magte misbruik toe hy in hegtenis geneem en aangehou is.
Hy dagvaar die minister van polisie, die nasionale polisiekommissaris en Gauteng se polisiekommissaris vir R5 miljoen as skadevergoeding vir die emosionele skok, sielkundige trauma, finansiële nood, pyn en lyding wat hy moes deurmaak.
• Die korrupsiesaak teen Zuma en die wapenvervaardiger Thales is Dinsdag in die hooggeregshof in Pietermaritzburg uitgestel.